NGA

De NGA of Nieuw-Gentse Alliantie wos e ludiekn actiegroup en politieke bewegienge die Gent ounofankelik wulde. Êentige van nunder actiepuntn an betrekkienge up West-Vloamiengn, woavan dan ze voundn dan der veel te vele woarn in Gent.

Initiatiefnemers
't Woarn mêerdere initiatiefnemers, oundermêer Jan Beke, de zeune va 'n vroegern burgemêester Frank, Mong Cocquyt, Filip van Cleven, Nathan Hertogen, David De Beukelaer, Carlo Cangelli, Arne Descamps en Nicolaas Van Renne. Zelve beweirdn ze da 't in 't hêle nie ludiek wos, mo dôoserieus.

Inspiroatie
Verre olles van de NGA wos achteredoan van de N-VA (noame en indêlienge van de site) en 't Vlams Belang (70-puntnplan van Filip Dewinter, hoofddoekn, GMO) of van olletwêe (ounofankelikheid).

Ounofankelikheid
Up 30 moarte van 2008 ein ze Gent ounofankelik verkloard en de stadstoat uutgeroepn. Olle fêestelikheedn zyn deuregoan byn Sint-Joacobs. 't Stoatshoofd van de Gentsche Vrystoat wos de tsoar of keizer en 'n dien ze paleis stoeg in Moscou (e wyk in Ledeberg). Jan Hoet es verkoozn gewist tot keizer.

70-puntnplan
Nog nie olle puntn woarn ingevuld, mo sommigte puntn gienkn specifiek over West-Vloamiengn:
3. At 'n toevloed van West-Vloamiengn nie uutschydt, gon der radicoale acties kommn van de NGA-milities, de GMO (Turbojugend Gent).
4. Vervolgienge van de Gentsche supporters van Club Brugge.
7. Verplichte inburgeriengscursus voun olle Gentsche West-Vloamiengn (nie missn me West-Vlamsche Gentenoars). An ze nie wulln of verwyzn no de Verkloarienge van de Rechtn van de Mens, gon ze uuteweezn zyn no de goelags van Gentbrugge.
21. West-Vloamiengn kunn in e beperkte moate e verbluufsvergunnienge krygn, ze krygn toune e zworte koarte. Voun dedie met een abonnement van Club Brugge, en telt dadde nie.
26. Olle West-Vloamiengn moetn en hoofddoek droagn.
29. Yves Leterme meugt Gent ollêne nog binn me ze broek up ze knoezels en liefst me roaze pluumn in ze gat.

Reactie
't Is vele commentoar up ekommn, oundermêer up forums. 't Viel doar up oe serieus dan sommigte menschn 't ollemoale naamn. Oundertusschn woarn der ouk ol êentige interviews round ewist up de TV (Phara, één), radio (Radio 2) en in de mêeste gazettn.

't Ende
Ip 20 moarte komt er in 't Nieuwsblad en ip de NGA-site (kykt noa Externe koppeliengn) en verdudelykienge met de echte motivoatie van de persifloage en nen iproep voe de fêeste van 30 moarte ip Sint-Jacobs met onder andre West-Vlamsche groepn. 

Teegnbewegiengn
WDF (West-Vlaams Democratisch Front)
NGA Busters (voun bedreigde West-Vloamiengn)
WVB (West-Vloams Belang)
G Plus

Externe koppeliengn
'n Officieeln site van de NGA
Motivoatie en 't begun van 't ende

Categorie:Belgische actiegroep
Categorie:Polletiek in Vloandern
Categorie:Gent